CELEX: 62017TN0237
Language: sk
Date: 2017-04-24 00:00:00
Title: Vec T-237/17: Žaloba podaná 24. apríl 2017 – Španielsko/Komisia

26.6.2017   
            
            
               SK
            
            
               Úradný vestník Európskej únie
            
            
               C 202/24
            
         Žaloba podaná 24. apríl 2017 – Španielsko/Komisia
   (Vec T-237/17)
   (2017/C 202/40)
   Jazyk konania: španielčina
   
      Účastníci konania
   
   
      Žalobca: Španielske kráľovstvo (v zastúpení: A. Gavela Llopis, Abogado del Estado)
   
      Žalovaná: Európska komisia
   
      Návrhy
   
   Žalobca navrhuje, aby Všeobecný súd:
   
               —
            
            
               zrušil rozhodnutie Komisie C (2017) 766 final zo 14. februára 2017, ktorým sa z financovania Európskou úniou vylučujú určité výdavky vynaložené členskými štátmi v rámci Európskeho poľnohospodárskeho záručného fondu (EPZF) a v rámci Európskeho poľnohospodárskeho fondu pre rozvoj vidieka (EPFRV) v rozsahu, v akom sa týka Španielskeho kráľovstva, sektora ovocia a zeleniny, v súvislosti s vyšetrovaním (FV 2011/003/ES),
            
         
               —
            
            
               zaviazal žalovanú na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobca uvádza dva žalobné dôvody.
   
               1.
            
            
               Prvý žalobný dôvod je založený na porušení článku 11 ods. 1 písm. a) a d) bodu 3 nariadenia Rady (ES) č. 2200/96 z 28. októbra 1996 o spoločnej organizácii trhu s ovocím a zeleninou (Ú. v. ES L 297, 1996, s. 1; Mim. vyd. 03/020, s. 55) a článku 14 ods. 2 nariadenia Komisie (ES) č. 1432/2003 z 11. augusta 2003, ktorým sa ustanovujú podrobné pravidlá uplatňovania nariadenia Rady (ES) č. 2200/96 pokiaľ ide o podmienky na uznanie organizácií výrobcov a predbežné uznanie skupín výrobcov (Ú. v. ES L 203, 2003, s. 18; Mim. vyd. 03/039, s. 427) v spojení s článkom 3 ods. 1 písm. a) nariadenia Rady (ES) č. 1182/2007 z 26. septembra 2007, ktorým sa stanovujú osobitné pravidlá pre sektor ovocia a zeleniny a menia a dopĺňajú smernice 2001/112/ES a 2001/113/ES a nariadenia (EHS) č. 827/68, (ES) č. 2200/96, (ES) č. 2201/96, (ES) č. 2826/2000, (ES) č. 1782/2003 a (ES) č. 318/2006 a zrušuje nariadenie (ES) č. 2202/96 (Ú. v. EÚ L 273, 2007, s. 1) a článkom 2 písm. a) nariadenia Rady (ES) č. 1782/2003 z 29. septembra 2003, ktorým sa stanovujú spoločné pravidlá režimov priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (Ú. v. EÚ L 270, 2003, s. 1; Mim. vyd. 03/040, s. 269).
               
                           —
                        
                        
                           Španielske kráľovstvo sa domnieva, že Komisia porušila, pokiaľ ide o organizáciu výrobcov Tilla Huelva, článok 11 písm. a) nariadenia Rady č. 2200/96, pretože jej členovia stále boli výrobcami a tým boli splnené podmienky ustanovení o demokratickej kontrole zakotvené v článku 11 ods. 1 písm. d) bode 3 nariadenia č. 2200/96 a článku 14 nariadenia Komisie č. 1432/2003 v spojení s článkom 2 písm. a) nariadenia č. 1782/2003, hoci sa predpokladalo, že traja členovia tejto organizácie nespĺňajú podmienku ako „výrobcovia“ a že v dôsledku toho neboli splnené podmienky demokratickej kontroly zakotvené v článku 11 uvedeného nariadenia.
                        
                     
         
               2.
            
            
               Druhý žalobný dôvod je založený na porušení článku 52 ods. 2 nariadenia Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (Ú. v. EÚ L 347, 2013, s. 549).
               
                           —
                        
                        
                           Podľa žalobcu odvolávanie sa na metódu paušálneho posudzovania použitú na účely finančnej opravy v súvislosti s Andalúziou je v rozpore s aktuálnym článkom 52 ods. 2 nariadenia č. 1306/2013 (ktorý nahradil článok 31 ods. 2 nariadenia č. 1290/2005) a s usmerneniami na výpočet finančných dôsledkov v dokumente č. VI 5330/97. Paušálna oprava je neprípustná a v každom prípade neprimeraná. Mala byť vykonaná jednorazová oprava v oblastiach, v ktorých sa skutočne vyskytli nedostatky. Subsidiárne mala byť paušálna oprava vo výške 5 %.